ועדת הפנים ואיכות הסביבה, כנסת 15, פרוטוקול מספר 245, 2001-04-17 11:00

דוד אזולאי: אני פותח את ישיבת ועדת הפנים ואיכות הסביבה.

דוד אזולאי: אנחנו דנים כעת בתקנות בתי הסוהר (קביעת גורמים מייעצים להחזקת אסיר בהפרדה), התשס"א – 2000.

דוד אזולאי: אנחנו התבקשנו על ידי השר לשעבר שלמה בן עמי להביא את התקנות האלה.

דוד אזולאי: אני מבקש מהיועץ המשפטי של שירות בתי הסוהר, מר חיים שמואלביץ' להציג את התקנות.

חיים שמואלביץ': החוק לתיקון פקודת בתי הסוהר מס' 18 שקבע את נושא החזקת אסירים בהפרדה, קבע בסעיף 19ג(ג) שלא יורה סוהר מוסמך כאמור בסעיף קטן (ב), כאשר אותו סעיף קטן (ב) מדבר על החזקה בהפרדה מעל 14 יום, אלא לאחר שנועץ בגורמים מקצועיים שנקבעו בתקנות באישור ועדת הפנים ואיכות הסביבה של הכנסת.

חיים שמואלביץ': במסגרת התקנות מוצעים כרגע אותם הגורמים המקצועיים שאיתם יתייעץ אותו סוהר מוסמך, סוהר מוסמך הוא סוהר שדרגתו אינה פחותה מדרגת תת גונדר, וזאת לפני שהוא יחליט על הארכת תקופת ההפרדה מעבר ל – 14 יום.

חיים שמואלביץ': על פי החוק האפשרות היא שמדובר על אסיר מוחזק בהפרדה לבד לתקופה העולה על 14 יום ושאינה עולה על חודש, והארכות נוספות של מידי חודש עד חצי שנה.

חיים שמואלביץ': לאחר מכן, הסמכות היא בידי בית המשפט.

חיים שמואלביץ': אפשרות אחרת היא שמדובר באסיר שמוחזק בהפרדה לא לבד, אלא יחד עם אסיר או אסירים אחרים, וזה מעבר ל- 14 יום ועד לחודשיים, עם תקופות נוספות של חודשיים ועד לסך הכל שלא יעלה על 12 חודש.

מירי פרנקל-שור: האם יש מספר מקסימלי של אסירים שנמצאים בהפרדה?

חיים שמואלביץ': בתא בדרך כלל מדובר בשניים, אבל יכול להיות גם יותר.

חיים שמואלביץ': לפעמים יש אגף שלם שכל האגף הוא אסירים בהפרדה.

חיים שמואלביץ': מדובר באסירים מכל הסוגים.

חיים שמואלביץ': יכולים להיות בהפרדה גם אסירים שלא עשו כלום או אסירים שהם עדים בתיקים ויש חשש שיפגעו בהם.

חיים שמואלביץ': למשל, עדי מדינה גם מוחזקים בהפרדה כדי לשמור עליהם שלא יפגעו.

חיים שמואלביץ': אנחנו קבענו שלושה גורמים מייעצים לסוהר המוסמך שיחליט על הארכת הפרדה כן או לא והם: נציג מחלקת המודיעין, נציג מחלקת האסיר ונציג מחלקת הביטחון.

חיים שמואלביץ': הם יתנו את התמונה המלאה האם יש מקום להחזיק את אותו אסיר בהפרדה, כאשר יצוין שאותו קצין סוהר מוסמך שמחליט על ההפרדה הוא שומע את אותם נציגים ומצד השני הוא גם עושה שימוע לאסיר עצמו שמופיע בפניו באופן אישי.

חיים שמואלביץ': הוא שומע את עמדת האסיר בעל פה ומה יש לאותו אסיר לטעון או להשיג כנגד החזקתו בהפרדה ואז בסופו של דבר הוא מחליט.

חיים שמואלביץ': לעניין סעיף קטן (ב) אנחנו מציעים שאם מדובר על החזקת האסיר בהפרדה בגלל בריאותו של האסיר או בריאותם של אסירים אחרים, או כאשר מדובר בהארכת תקופת ההחזקה בהפרדה לתקופה העולה על שלושה חודשים, אז תהייה היוועצות גם בנציג של מחלקת הרפואה.

חיים שמואלביץ': כלומר, ברופא של בית הסוהר.

חיים שמואלביץ': הרופא הזה יוכל לתת אינדיקציה גם לגבי מצבו הגופני בריאותי של האסיר, ואם הרופא הזה ימצא שיש גם בעיה אחרת, נפשית לדוגמא, אז כמובן הוא יוכל גם לבקש בדיקה של גורם פסיכיאטרי.

חיים שמואלביץ': אני רוצה לציין בהיבט הזה שבטיוטת החוק היה רשום שתהיה חובת התייעצות עם פסיכיאטר, אבל הנושא הזה ירד מנוסח החוק מאחר ומחלקת בריאות הנפש במשרד הבריאות טענו חד משמעית שהם לא מוכנים להיות מעורבים בתהליך כזה.

חיים שמואלביץ': זה לא המנדט של פסיכיאטרים.

חיים שמואלביץ': הם רק בודקים חולי נפש אם הם חולים כן או לא, ומטפלים בהם.

חיים שמואלביץ': הם לא רוצים להיות שותפים בהליך שבסופו של דבר על סמך עמדה שלהם כן או לא, יחליטו האם להחזיק אדם בהפרדה.

חיים שמואלביץ': הדיונים האלה הגיעו עד ליועץ המשפטי לממשלה והייתה החלטה לקבל את עמדתם ולכן הסעיף הזה ירד מנוסח החוק.

חיים שמואלביץ': לכן, אנחנו גם בתקנות כמובן לא נכנסנו לעניין הזה אלא קבענו שתהיה היוועצות עם נציג מחלקת הרפואה של שירות בתי הסוהר, ובמידה ויהיה צורך באיזשהי בדיקה, אז אותו רופא יפנה לבדיקה של רופא אחר.

דוד אזולאי: אני רוצה להתייחס לסעיף 1(א).

דוד אזולאי: אם מדובר על אסיר הפרדה בתוך קבוצה או עם עוד אסיר אחד אז יכול להיות שהייתי מסתפק בזה שהגורמים המייעצים יהיו נציג מחלקת המודיעין, נציג מחלקת האסיר ונציג מחלקת ביטחון.

דוד אזולאי: אבל כשמדובר על החזקת אסיר לבד לתקופה ארוכה, אז אני חושב שיש קצת בעיה שאלו הם יהיו האסירים שייקבעו.

דוד אזולאי: אולי היה כדאי להוסיף לרשימת הגורמים המייעצים במקרה של החזקת אסיר לבד רופא או עובד סוציאלי.

דוד אזולאי: גם הם צריכים להיות בצוות הזה שמקבל החלטות.

חיים שמואלביץ': אני רוצה לציין שרופא תמיד בודק אסיר.

חיים שמואלביץ': הוא לא גורם מייעץ לעניין החזקה בהפרדה.

חיים שמואלביץ': אם מדובר על החזקה של מעל לשלושה חודשים אז ודאי שהרופא יצורף.

דוד אזולאי: לא, אני מדבר על תקופה של עד שלושה חודשים שבה אסיר מוחזק בצורה מבודדת בתא לבד.

דוד אזולאי: יש בכך בעיה.

מירי פרנקל-שור: חיים, אני רוצה להזכיר לך שבטיוטת החוק בה תיקנו את נושא האסירים בהפרדה המונח של הגורמים המקצועיים בא לתת מענה לגורמים שלא מייצגים את שירות בתי הסוהר עצמו, אלא גורמים שיכולים "להופיע" מטעם האסירים.

מירי פרנקל-שור: בזמנו היה מדובר על עובד סוציאלי.

חיים שמואלביץ': גם עובד סוציאלי הוא איש שב"ס.

מירי פרנקל-שור: בסדר, אבל אני לא מדברת רק על נציגים שהם נציג מחלקת המודיעין, נציג מחלקת האסיר ונציג מחלקת הביטחון, אלא אני מדברת על גורם מטעם השב"ס שהוא מעורב בחיי בית הסוהר, אבל הוא רואה את הפאן האחר של האסיר, ולאו דווקא את הפאן הספציפי של הנציגים שמצוינים כאן בסעיף 1(א).

מירי פרנקל-שור: בהתחלה אנחנו אמרנו אולי נקבע גורם זה וזה, ואחר כך אמרנו שכדאי לקחת מונח כללי שנוכל לפרט אותו בתקנות.

דוד אזולאי: מירי, האם את מתכוונת שזה יהיה בכל מקרה?

דוד אזולאי: כלומר, גם אם האסיר מוחזק עם עוד כמה אסירים, בקבוצה של אסירים?

מירי פרנקל-שור: אני לא יודעת אם יש קבוצה של אסירים.

מירי פרנקל-שור: זה מקסימום שניים שלושה אסירים.

דוד אזולאי: האם יש קבוצה גדולה יותר של אסירים שמוחזקת בהפרדה?

שמעון בר-גור: בדרך כלל מדובר בשניים-שלושה אסירים.

שמעון בר-גור: האגף הוא אגף שלם שמחולק לתאים.

מירי פרנקל-שור: כמובן שצריך לתת תשומת לב יתרה לאסיר שנמצא בהפרדה.

חיים שמואלביץ': עובד סוציאלי צריך פרק זמן מינימלי כדי להגיש תסקיר.

חיים שמואלביץ': זאת אומרת, זה לא עניין שהוא עושה מרגע לרגע.

חיים שמואלביץ': הוא צריך לדבר עם האסיר ולשמוע אותו.

חיים שמואלביץ': אם אנחנו מדברים על התקופה הזו שלפני 14 ימים, הרי ההחלטה של אותו סוהר מוסמך היא לגבי התקופה הראשונה בתום 14 יום.

חיים שמואלביץ': במהלך התקופה של עד 14 יום העובד הסוציאלי כבר צריך להיות ערוך עם איזשהו תסקיר כדי שהוא יוכל לבוא ולייעץ וזה נראה לי בעייתי.

מירי פרנקל-שור: למה זה נראה לך בעייתי?

מירי פרנקל-שור: כמה פעמים יש החלטות על החזקת אסיר בהפרדה?

מירי פרנקל-שור: יש לך מצב שאתה אומר שצריך להכניס את האסיר להפרדה ואז יש לך שבועיים ימים.

שמעון בר-גור: זה לא בהכרח שבועיים, כי זה הארכה של 48 שעות, 48 שעות, ו- 48 שעות.

שמעון בר-גור: זאת אומרת, את לא יודעת בהכרח ביום א' שביום ה- 14 את צריכה לתת חוות דעת.

דוד אזולאי: מה קורה לאחר ה- 14 יום?

חיים שמואלביץ': לאחר ה – 14 יום ההארכה היא לשלושים יום, ואז לקראת הפעם שלאחר מכן יש אפשרות להכין תסקיר.

חיים שמואלביץ': זה סביר, אבל בהתחלה זה 48 שעות, 48 שעות, 48 שעות, ויכול להיות שאחר כך יחליטו שאין יותר צורך.

חיים שמואלביץ': ב – 48 שעות האחרונות לפני ה- 14 יום אז יגידו: רגע, אנחנו רוצים להאריך מעבר ל – 14 יום ולכן העובד הסוציאלי צריך לרוץ ולהכין חוות דעת היום.

דוד אזולאי: מה קורה לאחר ההארכה של השלושים יום?

חיים שמואלביץ': עוד פעם שלושים יום עד חצי שנה.

דוד אזולאי: למעשה, אפשר להושיב אסיר שכזה לתקופה של עד חצי שנה בתא נפרד וזה בעייתי.

דוד אזולאי: אני מדבר על התקופה שלאחר שלושים יום.

חיים שמואלביץ: אם מדובר על התקופה שלאחר שלושים היום אז אין לי בעיה, אבל לגבי ה- 14 יום הראשונים זה ממש בלתי אפשרי.

דוד אזולאי: האם יש מצב שבו אפשר להחליט על הארכה של 14 יום באופן רצוף?

חיים שמואלביץ: לא.

חיים שמואלביץ: כל פעם 48 שעות, 48 שעות, 48 שעות עד 14 יום.

חיים שמואלביץ: אחר כך זה עוד שלושים יום אם זה יחיד או עוד חודשיים אם זה לא יחיד.

מירי פרנקל-שור: עד 14 יום ברור שאי אפשר שיהיה גם עובד סוציאלי משום שמדובר על 48 שעות כל פעם.

חיים שמואלביץ': אני יכול לומר שברגע שהוא מחליט להאריך אחרי 14 יום לעוד שלושים יום, אז במקביל תהיה פנייה לעובד סוציאלי שיכין חוות דעת למועד הבא להארכה שהוא בתום אותם שלושים יום.

דוד אזולאי: האם לאחר 45 יום הוא יכול להוציא את האסיר לתא רגיל ולהתחיל את התהליך מחדש?

שמעון בר-גור: תיאורטית כן, אבל אנחנו לא מוציאים ליום ומכניסים חזרה.

משה גפני: אני לא הייתי בחקיקת החוק אבל אם המשמעות של החוק הזו שצריך היוועצות בגורמים מייעצים, אז הכוונה כפי שמירי אומרת הייתה שיהיה כביכול נציג של האסיר עצמו.

עודד ברוק: האסיר בכל מקרה נשמע.

משה גפני: מה הבעיה שיהיה נציג של העובדים הסוציאליים?

מירי פרנקל-שור: אני לא מספיק מכירה את שירות בתי הסוהר אבל נראה שלכל דבר צריך להכין תסקיר.

מירי פרנקל-שור: אם יש איזשהי התייעצות אז צריך להיות גם נציג בעל ראייה מזווית אחרת.

חיים שמואלביץ': אנחנו לא רוצים שהוא יהיה שם בתור חותמת גומי ושהוא לא יכבד את מקצועו.

חיים שמואלביץ': לעובד סוציאלי לוקח זמן להכין תסקיר.

מירי פרנקל-שור: העובדים הסוציאלים מכירים את האסירים האלה.

חיים שמואלביץ': אם הייתה החלטה ראשונית שהיה מדובר על 14 יום אז זה בסדר, אבל אנחנו אמרנו שהתקופות הן של 48 שעות, ולאחר כמה פעמים של 48 שעות את עדיין לא יודעת בחלק מהמקרים שזה ימשיך מעבר ל – 14 יום.

מירי פרנקל-שור: עד 14 ימים אני מבינה שזה בלתי אפשרי.

חיים שמואלביץ: ב – 48 שעות האחרונות יש להניח בוודאות שזה אכן יהיה מעבר ל – 14 יום.

חיים שמואלביץ: האם אתם רוצים שיגידו לעובד סוציאלי שבעוד יומיים יהיה דיון ועליו לבדוק מייד את האסיר?

חיים שמואלביץ: העובד הסוציאלי צריך לשבת עם האסיר לראיין אותו ואת אשתו.

חיים שמואלביץ: הוא צריך לנסות לדבר עם גורמים בקהילה ולהכין חוות דעת כדי שהוא ידע מי האסיר הזה.

חיים שמואלביץ: מתי הוא יעשה את כל העבודה הזו?

חיים שמואלביץ: זה בלתי אפשרי.

חיים שמואלביץ: יצא מצב שהעובד הסוציאלי ישב בוועדה לשם קישוט.

חיים שמואלביץ: הוא לא ייתן חוות דעת אמיתית.

מירי פרנקל-שור: ישנם אסירים שמחליטים להחזיק אותם בהפרדה לאחר שהם נמצאים שנים בכלא.

מירי פרנקל-שור: הם מוכרים ולכן לא צריך ללכת לראיין את הנשים שלהם ואת הגורמים בקהילה.

חיים שמואלביץ': זה לא קורה דווקא בסוף, אלא בדרך כלל קורה בתקופות הראשונות.

דוד אזולאי: אבל יש אסירים שתוך כדי ריצוי העונש אתם מחליטים לשים אותו בהפרדה, ולגביהם בוודאי שיש תסקיר סוציאלי.

חיים שמואלביץ': יכול להיות, אבל זה לא רוב המקרים.

משה גפני: מה צריך לעשות נציג מחלקת מודיעין בהיוועצות הזו?

חיים שמואלביץ': הוא מביא את כל המידע המודיעיני שקיים לגבי האסיר.

משה גפני: בוא ניקח לדוגמא אסיר בטחוני.

חיים שמואלביץ': בוא נדבר על אסיר כמו וענונו.

חיים שמואלביץ': הוא מוחזק בהפרדה מטעמים של ביטחון המדינה.

חיים שמואלביץ': במקרה שלו נותנים את הנימוקים הביטחוניים ונציג המודיעין נותן את המידע המודיעיני ומסביר למה.

משה גפני: האם אין חוות דעת של עובד סוציאלי לגבי כל אסיר שמגיע לבית הסוהר?

חיים שמואלביץ': לא.

עו"ד לבנת משיח: אדם שעבר עבירה ולא היה בטיפול של עובד סוציאלי אז הוא לא מוכר.

דוד אזולאי: מיהו נציג מחלקת האסיר?

חיים שמואלביץ': מחלקת האסיר היא מחלקה בנציבות והיא לא המחלקה שמייצגת היכן נמצא האסיר.

חיים שמואלביץ': מחלקת האסיר אמורה לתת את כל המידע האישי שיש על האסיר בתיק.

חיים שמואלביץ': סוג העבירות שעליהן האסיר נשפט, מה קרה עם האסיר מתחילת המאסר שלו ובמשך תקופת המאסר.

חיים שמואלביץ': זה כאילו אגף כוח האדם של האסיר.

מירי פרנקל-שור: הנציג הזה לא מכיר את האסיר באופן אישי.

מירי פרנקל-שור: הוא מכיר אותו דרך התיק.

חיים שמואלביץ': דרך אגב, מי שמביא את זה לאותו דיון לאחר 14 יום זה מנהל בית האסיר שהוא הסמכות הראשונית ב – 14 יום האלה.

חיים שמואלביץ': הוא מכיר את האסיר, הוא עשה לו את השימוע וזה על פי המלצתו ובקשתו.

מירי פרנקל-שור: מה ההבדל בין נציג מחלקת המודיעין לנציג מחלקת הביטחון?

חיים שמואלביץ': מחלקת הביטחון מייצגת את ההיבט של ביטחון בית הסוהר.

חיים שמואלביץ': על פי הסיכון שנשקף מהאסיר יאמר נציג מחלקת הביטחון באיזה מקום אפשר להחזיק את האסיר כדי שביטחון בית הסוהר לא יפגע.

חיים שמואלביץ': נציג מחלקת המודיעין מביא את המידע המודיעיני והמידע המודיעיני הוא לאו דווקא בתוך בית הסוהר.

חיים שמואלביץ': הוא מבוסס על המידע מהמשטרה, מהשב"כ ומכל הגורמים האחרים.

דוד אזולאי: רבותיי, אני בכל זאת חושב שכדאי לצרף עובד סוציאלי לצוות הגורמים המייעצים.

דוד אזולאי: זה מאוד רצוי בכל השלבים, גם בשלבים של 48 שעות.

דוד אזולאי: הוא צריך לפחות לשבת ולשמוע את עמדות כל הגורמים משום שאם לאחר 14 יום הוא יצטרך להכין תסקיר אז יהיה לו כבר איזשהו בסיס.

חיים שמואלביץ': כיום המצב בשירות בתי הסוהר הוא שיש עובד סוציאלי אחד על יותר ממאה אסירים.

חיים שמואלביץ': אנחנו כמובן רוצים לשפר את המצב הזה, אבל אתם צריכים לדעת את הפרופורציות של ההיכרות מצד העובד הסוציאלי עם האסיר.

מירי פרנקל-שור: כמה החלטות בחודש יש לכם על אסירים בהפרדה שמוחזקים לבד?

חיים שמואלביץ': בנקודת זמן ישנם מאה אסירים בהפרדה מכל הסוגים, חלקם בנפרד וחלקם עם אחרים.

מירי פרנקל-שור: זה לא קריטי.

חיים שמואלביץ': בהפרדה ארצית שבה נמצאים האסירים המסוכנים ביותר יש 14 אסירים ורובם בהפרדת יחיד.

משה גפני: בוא ניקח לדוגמא הפרדת אסיר ל – 48 שעות.

משה גפני: במקרה הזה העובד הסוציאלי ישאל את השאלות השטחיות לגבי האסיר שאמור להיות בהפרדה.

משה גפני: הוא ישאל מה הרקע של האסיר, למשל.

משה גפני: הרי ברור לגמרי שמה שהעובד הסוציאלי יכול לומר לגבי ה– 48 שעות הוא לא מה שהוא אומר לגבי שנה.

משה גפני: לגבי תקופה של שנה הוא צריך להכין תסקיר והוא צריך לבדוק באופן יותר יסודי.

משה גפני: אנחנו מדברים פה על התייעצות.

משה גפני: יש מקרים מקצועיים שאפשר לדעת שלגבי אסירים מסוימים יש בעיה לשים אותם בהפרדה.

משה גפני: העובד הסוציאלי כאילו מייצג את האסיר.

משה גפני: אני לא מבין מה הבעיה.

דוד אזולאי: חיים, אנחנו מציעים עובד סוציאלי מה הבעיה בהכנסת גורם שכזה?

חיים שמואלביץ': אני לא נגד עובד סוציאלי, אני רק אומר שזה יותר מתאים לאחר אותו פרק זמן ראשוני של שלושים יום.

דוד אזולאי: בכל מקרה שבו מדובר בהארכת תקופת ההפרדה צריך לשבת עובד סוציאלי בצוות המחליטים.

דוד אזולאי: הוא ישמע את כל התהליכים ואחר כך יהיה לו יותר קל לקבל החלטות.

מירי פרנקל-שור: יש פה נקודת מחשבה לפיה רוצים להכניס גורם אובייקטיבי שיראה יותר את הדברים מנקודת מבטו של האסיר והשפעת ההפרדה על האסיר.

מירי פרנקל-שור: אנחנו מתרכזים כרגע באסיר בהפרדה בהחזקה לבד.

מירי פרנקל-שור: אתה מכיר את המערכת יותר טוב מאיתנו, מה אתה מציע?

מירי פרנקל-שור: אנחנו מתעקשים כן עובד סוציאלי או לא עובד סוציאלי, מה אתה אומר?

חיים שמואלביץ': אנחנו לא תמיד יודעים אם האסיר יהיה בהפרדה לבד או לא לבד.

חיים שמואלביץ': העניין מבוסס על מה בא על חשבון מה.

חיים שמואלביץ': יש כל כך מעט עובדים סוציאליים בשירות בתי הסוהר, הם ממש בודדים.

חיים שמואלביץ': אחת לשבועיים ישנו דיון של ועדת הפרדות אחת ארצית, ובכל גוש היא יושבת פעם בשבוע.

חיים שמואלביץ': בדרך כלל דיון של ועדת הפרדות נמשך לאורך כל היום, בפרק הזמן הזה שבו מתקיים הדיון הזה עובד סוציאלי יכול לטפל באסירים.

חיים שמואלביץ': אם עובד סוציאלי יושב בדיון הזה אז יש לו פחות יום לטפל באסירים האחרים, כך יוצא שאסירים אחרים שיותר זקוקים לעובד הסוציאלי יפגעו.

חיים שמואלביץ': אם היה לנו יותר עובדים סוציאליים אז היה בסדר.

מירי פרנקל-שור: זה לא כל כך פשוט להיות בהפרדה לבד 45 יום.

חיים שמואלביץ': על 45 יום אין לי בעיה.

חיים שמואלביץ': אני מסכים אתך החל מ – 45 יום.

מירי פרנקל-שור: נראה לי שגם לאחר 14 יום שאדם מוחזק לבד, בלי עוד אסיר בתא, יש צורך בעובד סוציאלי.

מירי פרנקל-שור: אתה נותן לי נימוק פרקטי למה לא.

מירי פרנקל-שור: אבל השאלה היא האם אנחנו מסכימים בכלל על הדבר העקרוני.

מירי פרנקל-שור: אם הבעייתיות היא כזו ואתה מייצג את זה שלא יהיה לו מה לעשות שם, אז אני חושבת שהגישה מעיקרה היא לא נכונה.

מירי פרנקל-שור: הוועדה צריכה להחליט האם היא רוצה רק ללכת על 45 ימים, כי זה נראה לי תקופה מאוד ארוכה, או ללכת לתקופה שאותו עובד סוציאלי יותר קצרה.

מירי פרנקל-שור: אולי צריך להיות נציג אחר במקום העובד הסוציאלי.

מירי פרנקל-שור: אני לא יודעת מי יכול לבוא במקום עובד סוציאלי.

מירי פרנקל-שור: אתה מכיר את המערכת יותר טוב מאיתנו.

משה גפני: אולי יכול להיות נציג שהוא לא עובד סוציאלי, אבל הוא מייצג את האסיר בשירות בתי הסוהר.

מירי פרנקל-שור: קב"ן לא, פסיכיאטר לא.

מירי פרנקל-שור: תציע פיגורה אחרת.

חיים שמואלביץ': אם אני מבין נכון אז אתם מציעים שאם מדובר בהפרדת יחיד אז יהיה מדובר גם בעובד סוציאלי.

חיים שמואלביץ': זה לא דבר שהוא בלתי אפשרי מבחינת השב"ס.

חיים שמואלביץ': אם זו עמדת הוועדה אז בסדר.

דוד אזולאי: החלטת הוועדה תהיה כלהלן: עד 14 יום אני מסכים למה שאמרתם פה לגבי נציג מחלקת מודיעין, נציג מחלקת האסיר ונציג מחלקת ביטחון.

חיים שמואלביץ': יש אצלנו מינהל טיפול ושיקום והעובדים הסוציאלים שייכים אליו.

חיים שמואלביץ': אני מציע שיהיה כתוב: נציג מינהל טיפול ושיקום.

דוד אזולאי: האם זה ברור שמדובר בעובד סוציאלי?

חיים שמואלביץ': בדרך כלל זו תהיה עובדת סוציאלית.

מירי פרנקל-שור: אם לא מדובר בעובד סוציאלי מי זה יכול להיות?

חיים שמואלביץ': זה יכול להיות אולי קצין החינוך של בית הסוהר.

דוד אזולאי: לא.

דוד אזולאי: כל העניין הוא שאנחנו רוצים שיהיה עובד סוציאלי.

מירי פרנקל-שור: מה זה עוזר שקצין החינוך יהיה בצוות הזה?

דוד אזולאי: עד 14 יום אין צורך בעובד סוציאלי.

דוד אזולאי: מעל 14 יום יש צורך לצרף לצוות הזה עובד סוציאלי כשמדובר על הפרדת יחיד, ובכל התהליך הלאה.

דוד אזולאי: אם אסיר נשאר בהפרדה עם עוד אסיר אז אין צורך בעובד סוציאלי.

דוד אזולאי: אולי הייתי מכניס את העובד הסוציאלי לכאן אם הולכים לתקופה של מעל 90 יום.

מירי פרנקל-שור: אסיר בהפרדה שנמצא עם אסיר נוסף אז ההפרדה יכולה להיות עד שנים עשר חודשים.

מירי פרנקל-שור: תמיד ההארכה היא על שני חודשים.

חיים שמואלביץ': כשמדובר בתקופה העולה על שלושה חודשים אנחנו מוסיפים את נציג מחלקת הרפואה, ואפשר להוסיף גם את העובד הסוציאלי.

דוד אזולאי: מעל לשלושה חודשים גם אם האסיר נמצא עם עוד אסיר או עם שני אסירים, צריך להכניס את העובד הסוציאלי.

דוד אזולאי: חיים, זה בסדר?

חיים שמואלביץ': כן.

משה גפני: האם האסיר וענונו, שהוזכר קודם, לא רואה עובד סוציאלי?

שמעון בר-גור: רופא ועובד סוציאלי מבקרים באגף ההפרדה.

שמעון בר-גור: כל שבוע רופא מבקר באגף.

שמעון בר-גור: חובש מבקר כל יום באגף ההפרדה.

שמעון בר-גור: בוועדה הם לא נמצאים, אבל בפועל הם נמצאים שם.

משה גפני: אם כך, לכם לא צריכה להיות בעיה עם זה.

מירי פרנקל-שור: כן, אבל לא כולם אסירים כמו וענונו.

מירי פרנקל-שור: ישנם גם האסירים האפורים הפשוטים.

עודד ברוק: כמובן שאם אסיר צריך לראות עובד סוציאלי אז הוא רואה עובד סוציאלי, גם מעבר לביקורים הקבועים.

מירי פרנקל-שור: אם כן, אסיר שנמצא בהפרדה לבד לאחר 14 יום יצורף לנציגים בסעיף 1(א) עובד סוציאלי.

מירי פרנקל-שור: ובסעיף (ב) אנחנו נוסיף לגבי כל אסיר, בין אם ההפרדה לבד בתא, בין אם ההפרדה היא עם אסיר נוסף, לתקופה שעולה מעל לשלושה חודשים יצורף לצוות עובד סוציאלי.

משה גפני: צריך לדבר על אסירים נוספים בתא ולא על כך שהוא נמצא עם אסיר נוסף, כי כך אפשר לחשוב שרק אם הוא הולך לתא של שניים אז צריך עובד סוציאלי.

משה גפני: מה קורה אם הוא יהיה בתא של שלושה אסירים?

מירי פרנקל-שור: ההפרדה היא או שהאסיר נמצא לבד או שהיא נמצא עם יותר.

עו"ד לבנת משיח: אם כותבים אסיר נוסף אז זה כולל רבים.

עו"ד לבנת משיח: כלומר, זה אסיר או אסירים.

דוד אזולאי: בסעיף (ב) אנחנו נכתוב: הייתה עילת החזקתו של אסיר בהפרדה, שמירה על בריאותם של אסירים; וכן במקרה של הארכת תקופת החזקת אסיר בהפרדה לתקופה העולה על שלושה חודשים – יצורף לגורמים המקצועיים המפורטים בתקנת משנה (א), גם נציג מחלקת רפואה של שירות בתי הסוהר בנוסף לעובד הסוציאלי.

דוד אזולאי: אתם תקבלו את התקנות המאושרות על ידי הוועדה.

דוד אזולאי: אנחנו נועלים את הישיבה הזו.